Sophie Wilmès

Sophie Wilmès (s. 15. tammikuuta 1975) on belgialainen poliitikko, joka  toimi Belgian pääministerinä lokakuusta 2019 lokakuuhun 2020. Hän oli myös maan ensimmäinen naispääministeri.

Tausta ja koulutus 
Wilmès syntyi Brysselin Ixellesin kaupunginosassa ja vietti lapsuutensa Grez-Doiceau’n kaupungissa Valloniassa. Myöhemmin hän palasi Brysseliin opiskelemaan.. Wilmès on äitinsä puolelta aškenasijuutalainen, ja hän on siksi myös Belgian ensimmäinen juutalainen pääministeri. 

Wilmès opiskeli viestintätieteitä IHECS-opistossa (Institut des Hautes Etudes de Communications Sociales) ja sittemmin talousjohtamista Saint-Louis’n yliopistossa. Hänellä on työkokemusta niin Euroopan komissiosta kuin asianajajatoimistosta, joissa kummassakin hän työskenteli taloushallinnossa ja neuvonantajana..

Poliittinen ura 
Wilmès on kertonut, että hänen lapsuudenkodissaan puhuttiin paljon politiikasta. Hänet valittiin Ucclen kunnanvaltuustoon vuonna 2000 ja Belgian edustajainhuoneeseen vuonna 2014. Ennen pääministeriksi nousuaan Wilmès toimi Michelin toisessa hallituksessa valtiovarainministerinä.

Ennen valtakunnalliseen politiikkaan tuloaan Wilmès toimi Reformiliikkeen luottamustehtävissä Brysselin lähettyvillä Sint-Genesius-Roden kunnassa vuosina 2009–2013 ja Brysselin alueella vuonna 2013.

Yksityiselämä 
Wilmès on naimisissa australialaisen jalkapalloilijan Christopher Stonen kanssa, ja parilla on neljä lasta. Perhe on kaksikielinen.

Hieman pääministerikautensa päättymisen jälkeen Wiernès kertoi saaneensa COVID-19-tartunnan ja joutui myöhemmin tehohoitoon.

Lähteet 

Belgian pääministerit‎
Valtiovarainministerit
Vuonna 1975 syntyneet
Elävät henkilöt